ml en sl en en en en en en en de en en en ml ml ml ml ml ml ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en ml en en en en en en ml ml ml ml ml ml ml ml ml ml ml ml ml ml ml ml ml ml ml ml ml ml en en
To search in site, type your keyword and hit enter
Article · Articles · Issue · Issue 1204 · കവര്‍ സ്റ്റോറി
ഫാഷിസം ചരിത്രാതീതകാലം മുതല്‍ നിലനില്‍ക്കുന്ന പ്രതിഭാസമാണ്. ശക്തന്‍ അശക്തനെ അപമാനവീകരിക്കുകയും കീഴ്‌പെടുത്തുകയും ചെയ്യുന്ന പ്രതിഭാസമാണത്.
ഫാഷിസത്തിന്റെ പ്രധാനപ്പെട്ടൊരു തന്ത്രമായിട്ട് സാമൂഹിക ശാസ്ത്രജ്ഞര്‍ വിശദീകരിക്കുന്നത് അപരനിര്‍മിതി(ഛവേലൃശിഴ)യെയാണ്. എഡ്വേര്‍ഡ് സെയ്ദിന്റെ പഠനങ്ങള്‍ ഈ അപരനിര്‍മിതിയുടെ രീതിശാസ്ത്രങ്ങളെ കൃത്യമായി വിശകലനം ചെയ്യുന്നുണ്ട്. കൊളോണിയല്‍ ശക്തികളായിരുന്ന പടിഞ്ഞാറന്‍ രാജ്യങ്ങള്‍ സ്വയം യുക്തി ബോധമുള്ളവരും ചിന്താശേഷിയുള്ളവരുമായി അടയാളപ്പെടുത്തിയപ്പോള്‍ അധിനിവിഷ്ഠ രാഷ്ട്രങ്ങളിലെ ജനങ്ങളെയൊക്കെ അവിവേകികളും യുക്തിഹീനരുമായി മുദ്രകുത്തി. Rational west Irrational others എന്നാണ് ഈ പരികല്‍പനയെ വിശേഷിപ്പിക്കാന്‍ സെയ്ദ് ഉപയോഗിച്ച പ്രയോഗങ്ങള്‍.
അധിനിവിഷ്ട രാഷ്ട്രങ്ങളില്‍ പലതും മുസ്‌ലിം രാജ്യങ്ങളോ മുസ്‌ലിംകള്‍ തിങ്ങി താമസിക്കുന്ന രാഷ്ട്രങ്ങളോ ആയതിനാല്‍ പടിഞ്ഞാറന്‍ ലിബറലിസത്തിന്റെ മൂല്യരഹിത ജീവിതത്തോട് ഒട്ടും യോജിക്കാത്തതും ജീവിതത്തിന് നൈതികവും ദൈവശാസ്ത്രപരവുമായ ചട്ടക്കൂടുകള്‍ ചിട്ടപ്പെടുത്തുകയും ചെയ്തതിനാല്‍ ഇസ്‌ലാമിന് നേരെയാകുന്നുണ്ട് പിന്നീട് അപരനിര്‍മിതിയുടെ കുന്തമുനകള്‍ എന്ന് സെയ്ദ് നിരീക്ഷിക്കുന്നു. പെയ്ന്റിംഗുകള്‍, സാഹിത്യം, സിനിമ, മാധ്യമ ങ്ങള്‍ തുടങ്ങി ജനകീയ മനോഭാവത്തെ സ്വാധീനിക്കുന്ന പ്രതലങ്ങളിലൂടെ മുസ്‌ലിം വിരുദ്ധ രൂപകങ്ങളെ നിരന്തരം സൃഷ്ടിക്കുകയായിരുന്നു പടിഞ്ഞാറ്. ഡോ. സോഫിയ റോസ് അര്‍ജനെയുടെ Muslims in western imagination എന്ന 2015ന്റെ തുടക്കത്തില്‍ ഓക്‌സ്ഫഡ് പുറത്തിറക്കിയ പുസ്തകം ഈ വസ്തുതയെ വിശകലനം ചെയ്യുന്നു. പ്രവാചകനെ സ്ത്രീ വിരോധി, അപരിഷ്‌കൃതന്‍, മോഷ്ടാവ്, ഭീകരന്‍ തുടങ്ങിയ പ്രതിഛായകളിലൂടെ അവതരിപ്പിച്ച്, അപരവത്കരിച്ച് ജനമനസ്സുകളില്‍ നിന്ന് കുടിയിറക്കാനുള്ള ശ്രമമാണ് നൂറ്റാണ്ടുകളായി പടിഞ്ഞാറന്‍ ധൈഷണികര്‍ നടത്തിയതെന്നും ഇസ്‌ലാമോഫോബിയയുടെ വേരുകള്‍ രൂപപ്പെടുന്നത് ഈ പുരാതീനചിന്താഗതിയില്‍നിന്നാണെന്നും സോഫിയ പുസ്തകത്തില്‍ നീണ്ട അധ്യായങ്ങളിലൂടെ ഉദാഹരണ സഹിതം വിശദമാക്കുന്നുണ്ട്.
യുക്തിയെ പൂജിക്കുന്നതും മതപരമായ ഐഡന്റിറ്റികളെ നിരസിക്കുന്നതുമായ പടിഞ്ഞാറന്‍ സങ്കല്‍പങ്ങളുടെ ആഗോളവത്കരണത്തിനുള്ള ശ്രമങ്ങള്‍ ഇപ്പോള്‍ കടുത്ത രീതിയില്‍ നടന്നുവരുന്നുണ്ട്. എല്ലാ ഐഡന്റിറ്റികളില്‍നിന്നും മനുഷ്യന്റെ അവസ്ഥകളെ, ചിന്തകളെ മുക്തമാക്കി, മനുഷ്യന്‍(Human being) എന്ന ഏകതാനമായ അവസ്ഥയിലേക്ക് മാനവനെ ചുരുക്കിക്കെട്ടാനുള്ള ശ്രമമാണിത്.
ഇസ്‌ലാം, ക്രിസ്ത്യന്‍, ഹിന്ദു, ദളിത് എന്നതൊക്കെ വിവിധ സ്വത്വങ്ങളാണ്. ഓരോ മനുഷ്യരും ജനിച്ച് വളര്‍ന്ന മതം, ജീവിതത്തില്‍ സൂക്ഷിക്കുന്ന ആചാരങ്ങള്‍, കുടുംബത്തിലും സമൂഹത്തിലും പ്രകടിപ്പിക്കുന്ന പെരുമാറ്റങ്ങള്‍ എന്നിവയൊക്കെ ഈ ഐഡന്റിറ്റികളെ കേന്ദ്രീകരിച്ച് ഉണ്ടാവുന്നതാണ്. മുസ്‌ലിം ഇസ്‌ലാമിക ആചാരങ്ങളും ചിഹ്നങ്ങളും ജീവിതത്തിന്റെ എല്ലാ മേഖലകളിലും സ്വീകരിക്കുന്നതും, ഹിന്ദു ആ മതത്തിന്റെ അംശങ്ങള്‍ ഉള്‍ക്കൊള്ളുന്നതും, ദളിതന്‍ അവരുടെ പാരമ്പര്യ സവിശേഷതകള്‍ പിന്തുടരുന്നതും സ്വീകരിക്കാനും അംഗീകരിക്കാനും കഴിയുക എന്നതാണ് ജനാധിപത്യ ബോധത്തിന്റെ മഹത്വവും ജനാധിപത്യ വാദിയുടെ കടമയും. രബീന്ദ്രനാഥ ടാഗോര്‍ നാനാത്വത്തില്‍ ഏകത്വം എന്ന് ഇന്ത്യന്‍ ജനതയെ വിശേഷിപ്പിച്ചത് എല്ലാ വൈവിധ്യങ്ങളും സംഗമിച്ച ജനത ഐക്യത്തോടെ ജീവിക്കുന്ന ദേശമാണ് ഇന്ത്യ എന്ന നിലയിലാണ്.
എന്നാല്‍ യുക്തി കേന്ദ്രീകൃതമായി വികസിച്ച് വന്ന ലിബറലുകള്‍ ഈ വൈവിധ്യങ്ങളെ നിരാകരിക്കുകയും യൂറോപ്പ് രൂപപ്പെടുത്തിയ യുക്തി ബോധത്തിന്റെ മാനങ്ങള്‍ വെച്ച് മതങ്ങളെയും ജാതികളെയുമൊക്കെ അളക്കുകയും ആ മാനകങ്ങളുടെ കളങ്ങള്‍ക്കകത്ത് പരിമിതപ്പെടാത്ത ആശയങ്ങള്‍ ഇത്തരം സ്വത്വ വിഭാഗങ്ങള്‍ക്കുണ്ടെങ്കില്‍ അതിനെ പിഴുതെറിയാന്‍ ശ്രമിക്കുകയുമാണ് ചെയ്യുന്നത്.
ഉദാഹരണത്തിന് ഇസ്‌ലാമിക ജീവിതം നയിക്കുന്ന ഒരു മുസല്‍മാന്‍ പിന്തുടരുന്നത് അല്ലാഹുവിന്റെയും റസൂലിന്റെയും ഇഛകളാണ്. മുസല്‍മാനെ സംബന്ധിച്ചിടത്തോളം ഈ ജീവിതം ഒരു പരീക്ഷണമാണ്. ദൈവേഛക്കനുസൃതമായി ഇതിനെ ചിട്ടപ്പെടുത്തിയാല്‍ മരണാനന്തര ജീവിതം സുഖപ്രദമാക്കാം എന്നതാണ് മുസ്‌ലിംകളുടെ ഉറച്ച വിശ്വാസം. അതുകൊണ്ട് മുസ്‌ലിം പുരുഷനോ സ്ത്രീയോ ആധുനികതയോട് വ്യവഹരിക്കുമ്പോള്‍ സൂക്ഷിക്കുന്ന ജാഗ്രത ഇസ്‌ലാമികമായ അസ്തിത്വത്തിന് കൂടുതല്‍ ഊന്നല്‍ നല്‍കി ഉറച്ചുനില്‍ക്കാനാണ്.
ആധുനിക വ്യവഹാരങ്ങള്‍ വെച്ചളക്കുമ്പോള്‍ മതം ഒരു പരിമിതിയായി പുറത്തുനില്‍ക്കുന്നവര്‍ക്ക് തോന്നാം. റമളാനിലെ വ്രതാനുഷ്ടാനം ശരീരത്തോടും അതിന്റെ ആസക്തികളോടും കാണിക്കുന്ന തെറ്റാവും മതത്തിന് പുറത്തുനില്‍ക്കുന്നവരുടെ കാഴ്ചപ്പാടില്‍. നിസ്‌കാരത്തിന് വേണ്ടി ദിവസവും അഞ്ചുനേരം പത്ത് മിനിറ്റെങ്കിലും ചെലവഴിക്കുന്നത് സമയ നഷ്ടമായിരിക്കും അവരുടെ ചിന്തകളില്‍. സ്ത്രീയുടെയും പുരുഷന്റെയും ദൗത്യങ്ങള്‍ കൃത്യമായി നിര്‍വചിച്ച് ഒരു മതത്തിന്റെ അനുശാസനകള്‍ സ്വീകരിച്ച് ശരീരം മുഴുവന്‍ മറക്കുന്ന വസ്ത്രം ധരിക്കുന്ന സ്ത്രീ അവരുടെ കാഴ്ചപ്പാടില്‍ അസ്വതന്ത്രയായിരിക്കും. പക്ഷേ മതവിശ്വാസികള്‍ക്ക് ദൈവിക കല്‍പനകള്‍ ജീവിതത്തില്‍ പകര്‍ത്തുന്നത് ആനന്ദമാണ്. അത് ജീവിതത്തില്‍ പാലിക്കാന്‍ കഴിഞ്ഞ സന്ദര്‍ഭങ്ങളിലാണ് അവര്‍ നന്നായി ആശ്വസിക്കുന്നത്. അല്ലാഹുവിനോടും റസൂലിനോടുമുള്ള പ്രണയത്തിന്റെ ഭാഗമാണ് അവര്‍ക്ക് ഈ ആശ്വാസ ജീവിതം.
ഇങ്ങനെ വ്യത്യസ്ത സംസ്‌കാരമുള്ളവരെ ഒരു കുടക്കീഴില്‍ സന്തോഷത്തോടെ ജീവിക്കാന്‍ അനുവദിച്ച പാരമ്പര്യമാണ് ഇന്ത്യയുടെത്. ഇന്ത്യന്‍ ഭരണഘടനയിലെ വ്യക്തിനിയമങ്ങള്‍ മതങ്ങളുടെ വൈവിധ്യം ഭരണഘടന അംഗീകരിക്കുന്നതുകൊണ്ട് ഉണ്ടായതാണ്.
നരേന്ദ്രമോഡിയുടെ കാലത്ത് രാജ്യത്തെ ജനങ്ങള്‍ ഭീതിയിലാവുന്നത്; ഈ വൈവിധ്യങ്ങളെയൊക്കെ അടര്‍ത്തിമാറ്റി ഹിന്ദുത്വ ചട്ടക്കൂടുകള്‍ക്കനുസരിച്ച് രാജ്യത്തെ മൊത്തത്തില്‍ മാറ്റാന്‍ ശ്രമിക്കുന്നു എന്നതിനാലാണ്. ചരിത്രത്തില്‍ ഹിന്ദുത്വ മനോഗതിയുള്ള ഭരണകൂടം വരുത്തുന്ന തിരുത്തുകള്‍, കലാ സാഹിത്യ രംഗത്തെ ഔദ്യോഗിക സംവിധാനങ്ങളില്‍ അപ്രാപ്യരും എന്നാല്‍ ഹിന്ദുത്വ സ്തുതിപാഠകരുമായ ആളുകളെ നിയമിക്കാന്‍ നടത്തുന്ന വ്യഗ്രതകള്‍, വര്‍ഗീയ കലാപങ്ങള്‍ ഉണ്ടാക്കി അധികാരത്തിലേക്ക് കുറുക്കുവഴികള്‍ തീര്‍ക്കാനുള്ള തിടുക്കങ്ങള്‍ എന്നിവയൊക്കെ രാജ്യത്തിന്റെ നാനാത്വം ക്രമേണ ഇല്ലാതാക്കാനും രാജ്യത്തെ ഒറ്റ അച്ചിലേക്ക് വാര്‍ത്തെടുക്കാനുമുള്ള ശ്രമങ്ങളുമാണ്. ഈ ഒരൊറ്റ അച്ചിലേക്ക് രാജ്യനിവാസികളെ വാര്‍ത്തെടുക്കാനുള്ള കടുത്ത മനോഗതി തന്നെയാണ് യൂറോപ്യന്‍ യുക്തിബോധമുള്ള ചില ലിബറലുകളും നടത്തിക്കൊണ്ടിരിക്കുന്നത്.
എഡ്വേര്‍ഡ് സെയ്ദ് പറഞ്ഞ അപരനിര്‍മിതി അങ്ങനെത്തന്നെ ഇന്ത്യന്‍ ഫാഷിസ്റ്റുകളും ഇന്ത്യയിലെ ചില ലിബറലുകളും എടുത്തുപയോഗിക്കുന്നുണ്ട്. മറുശബ്ദം ഉയര്‍ത്തുന്നവരെ ഈ രണ്ടുവിഭാഗങ്ങളും വെറുക്കുന്നത്. എന്നാല്‍ ഹിന്ദുത്വയുടെ എതിര്‍പ്പുകള്‍ പലപ്പോഴും തെളിഞ്ഞുകാണാവുന്നതാണ്. യൂറോപ്യന്‍ യുക്തിയില്‍ വിശ്വസിക്കുന്നവരുടെ അപരനിര്‍മിതികള്‍ ‘ഫാഷിസ്റ്റ് വിരുദ്ധ മുഖംമൂടികള്‍’ വെച്ചാണ് എതിര്‍ സ്വത്വങ്ങള്‍ക്കുനേരെ ആക്രമണങ്ങള്‍ തൊടുക്കുന്നത്.
ലിബറല്‍ ചിന്താഗതിക്കകത്തുതന്നെ വീണ്ടും രണ്ടുതരം രീതികളുണ്ടാവുകയാണ്. അപ്പോഴും എതിര്‍വാദങ്ങളെ സാമ്രാജ്യത്വ/ ഫാഷിസ്റ്റു രീതി ഉപയോഗിച്ച് നേരിടാനുള്ള ത്വരയാണ് ഇവരില്‍ കാണുന്നത്.
കഴിഞ്ഞ വര്‍ഷം ഫാഷിസത്തിനെതിരെ നടന്ന രണ്ട് സംഗമങ്ങള്‍ നമ്മുടെ ഓര്‍മയിലുണ്ട്. ഡിസംബര്‍ 19, 20 തിയ്യതികളില്‍ എറണാകുളത്ത് നടന്ന മനുഷ്യ സംഗമവും ഡിസംബര്‍ 20 ന് കോഴിക്കോട് നടന്ന അമാനവ സംഗമവും. എറണാകുളത്തെ സംഗമം ഇടതുലിബറല്‍ ഫാഷിസ്റ്റ് വിരുദ്ധരുടെതായിരുന്നു. അതില്‍ മുസ്‌ലിം ദളിത് ഐഡന്റിറ്റിയുള്ളവരെ ക്ഷണിച്ചില്ല എന്ന് ആരോപിച്ച് ചില ദലിത് പ്രസ്ഥാനങ്ങള്‍, മൗദൂദിസ്റ്റ്, പോപ്പുലര്‍ ഫ്രണ്ട് അനുഭാവികളുടെ നേതൃത്വത്തിലാണ് കോഴിക്കോട്ട് അമാനവ സംഗമം നടന്നത്.
സോഷ്യല്‍മീഡിയയിലെ അമാനവസംഗമത്തിന്റെ പ്രചാരണങ്ങളിലും ആഘോഷങ്ങളിലും മൗദൂദിസ്റ്റുകളുടെ ആവേശം തെളിഞ്ഞുകണ്ടു. മൗദൂദിയുടെ ഫോട്ടോ വെച്ച പ്രചാരണ പോസ്റ്ററുകള്‍ വരെ അതിനിടയില്‍ സജീവമായിരുന്നു. അത്രത്തോളം അമാനവസംഗമം മൗദൂദിസ്റ്റ് മേളയായിരുന്നു. പക്ഷേ ഇത്രയൊക്കെയായിട്ടും ഫാഷിസ്റ്റ്/ സാമ്രാജ്യത്വ ചേരികളുടെ രീതികളില്‍നിന്ന് പുറത്തുകടന്ന് സംവാദാത്മകമായ ഒരു നിലപാട് മുസ്‌ലിം സമുദായത്തിലെ ഇതര വിഭാഗങ്ങളോട് സ്വീകരിക്കാന്‍ മൗദൂദിസ്റ്റുകള്‍ക്ക് ഇപ്പോഴുമായിട്ടില്ല. ഒരേ സമയം ലിബറല്‍ കുപ്പായമിടുകയും ഫാഷിസ്റ്റ് ശരീരം ഒളിപ്പിക്കുകയും ചെയ്യുന്ന രീതിയാണ് മൗദൂദിസ്റ്റുകളുടെത്. കാന്തപുരം എ പി അബൂബക്കര്‍ മുസ്‌ലിയാരോടുള്ള മൗദൂദിസ്റ്റ് നിലപാടുകളില്‍ ഇതു തെളിഞ്ഞ് കാണാനാവും. സംഘ്പരിവാര്‍/ സാമ്രാജ്യത്വ ചേരികള്‍ മുസ്‌ലിംകള്‍ക്ക് നേരെ ഉപയോഗിക്കുന്ന അപരനിര്‍മിതി ഇവര്‍ കാന്തപുരം എ പി അബൂബക്കര്‍ മുസ്‌ലിയാര്‍ നേതൃത്വം നല്‍കുന്ന സുന്നികളോട് കാണിക്കുന്നുണ്ട്. ഇഷ്ടപ്പെടാത്തവരുടെ പ്രതിഛായകള്‍ സ്വന്തം മാധ്യമങ്ങള്‍ ഉപയോഗിച്ച് തകര്‍ത്തുകളയുക എന്നതാണ് ഈ വിഭാഗം ശീലിച്ചുവന്നിട്ടുള്ള പ്രതിലോമ രീതി.
മൗദൂദിസ്റ്റുകള്‍ അവരുടെ മാധ്യമങ്ങള്‍ ഉപയോഗിച്ച് കാന്തപുരം എ പി അബൂബക്കര്‍ മുസ്‌ലിയാരെ അപരനായി അടയാളപ്പെടുത്താന്‍ കാണിച്ച രീതികളുടെ ഒട്ടേറെ ഉദാഹരണങ്ങള്‍ നമുക്ക് മുന്നിലുണ്ട്. 2012ല്‍ മുഖ്യധാര മാസികയുടെ പ്രകാശനത്തിന് വന്ന കുതുബുദ്ദീന്‍ അന്‍സാരിയെ വെച്ച് നടത്തിയിട്ടുള്ള വ്യാജപ്രചാരണം ഇതിലൊന്നാണ്.
ഗുജറാത്തിലെ മര്‍കസ് സ്‌കൂളുകളില്‍ മോഡിയെ അനുകൂലിക്കുന്ന പ്രമാണികളായ ഷിയാ വിഭാഗം വിദ്യാര്‍ത്ഥികളാണ് പഠിക്കുന്നതെന്നും അതുകൊണ്ടാണ് കാന്തപുരത്തിന് അവിടെ സ്‌കൂള്‍ നടത്താന്‍ ബി ജെ പി ഗവണ്‍മെന്റ് അനുമതി നല്‍കിയതെന്നുമായിരുന്നു അന്‍സാരി പറഞ്ഞതായി മൗദൂദിസ്റ്റ് മാധ്യമങ്ങള്‍ അന്ന് കളവ് പറഞ്ഞത്. അവിശ്വാസ്യത തോന്നി കാന്തപുരവുമായി ബന്ധപ്പെട്ട കേന്ദ്രങ്ങള്‍ അന്‍സാരിയുമായി നേരിട്ട് ബന്ധപ്പെട്ടപ്പോള്‍ കിട്ടിയ വിവരം അങ്ങനെയൊരഭിമുഖം നടന്നിട്ടില്ല എന്നായിരുന്നു. കാന്തപുരത്തെ അന്‍സാരിക്കറിയുക കൂടിയില്ല എന്ന് തെളിഞ്ഞു. മാധ്യമ കുതന്ത്രങ്ങളെക്കുറിച്ചറിയാത്ത ഖുതുബുദ്ദീന്‍ അന്‍സാരി എന്ന ഗുജറാത്ത് വംശഹത്യയുടെ ഇരയും പാവം ഗ്രാമീണനുമായ മനുഷ്യനെ വെച്ചായിരുന്നു മൗദൂദിസ്റ്റ് മാധ്യമങ്ങള്‍ എതിരാളികളുടെ മുഖത്ത് കറുപ്പ് ചായമടിക്കാന്‍ ധൃതി കാട്ടിയത്. സാമ്രാജ്യത്വ/ ഫാഷിസ്റ്റ് രീതികള്‍ക്കെതിരെ മലയാളത്തില്‍ ഏറ്റവും കൂടുതല്‍ കതീനകള്‍ പൊട്ടിക്കാറുള്ള മൗദൂദിസ്റ്റുകളാണ് ഇപ്പണി ചെയ്തിട്ടുള്ളത്.
ഗുജറാത്ത് കലാപത്തെക്കുറിച്ചറിയില്ല എന്ന ശീര്‍ഷകത്തില്‍ കാന്തപുരത്തിനെതിരെ മാധ്യമത്തില്‍ വ്യാജവാര്‍ത്ത വന്നതും ഗുജറാത്തില്‍ നടത്തിയ സുന്നി സമ്മേളനത്തെ തെറ്റിദ്ധരിപ്പിക്കുന്ന റിപ്പോര്‍ട്ടുകള്‍ നല്‍കിയതുമെല്ലാം ഏതാണ്ട് അടുത്തടുത്ത കാലങ്ങളിലായിരുന്നു. ഇതേ മൗദൂദിസ്റ്റ് മതവിഷയങ്ങള്‍വെച്ച് പെരുമാറുന്നത് സലഫീ തീവ്രവാദ രീതികളാണെന്നത് മറന്നുകളയരുത്. ആശയപ്രതിയോഗികള്‍ക്കെതിരെ ബീഭത്സമായ രീതിയില്‍ ഫാഷിസ്റ്റ് അക്രമണം നടത്താന്‍ മൗദൂദിസ്റ്റുകള്‍ക്ക് ഊര്‍ജം കൈവരുന്നത് ‘ശിര്‍ക്കിന്നെതിരെ’ എന്തുവിലകൊടുത്തും നീങ്ങാനുള്ള വഹാബീ/ സലഫീ ത്വര തന്നെയാണ്. ശിര്‍ക്ക് ചെയ്യുന്നവരെ തുടച്ചുനീക്കുന്നതിന്ന് ഏത് ഹീന മാര്‍ഗവും മൗദൂദിസ്റ്റുകള്‍ക്കുപയോഗിക്കാം. ആ നീക്കങ്ങള്‍ അവരുടെ മതമീമാംസ പ്രകാരം പുണ്യകര്‍മമാണ്. ‘സുഖലോക സ്വര്‍ഗ’മല്ലാതെ മറ്റൊന്നുമല്ല അത്തരം കാര്യങ്ങള്‍ക്ക് അവര്‍ക്ക് കിട്ടാന്‍ പോകുന്നത് എന്നാണ് വിശ്വാസം. ഇവിടെ ഫാഷിസ്റ്റ് / സാമ്രാജ്യത്വ രീതികളോടൊപ്പം തീവ്രവാദത്തിന്റെ രീതികൂടി മൗദൂദിസ്റ്റുകള്‍ ‘ദൈവികദൗത്യ’മെന്ന നിലയില്‍ എടുത്തുപയോഗിക്കുന്നുണ്ട്.
മുസ്‌ലിം സ്ത്രീയുമായി ബന്ധപ്പെട്ട് കോഴിക്കോട് ടൗണ്‍ഹാളില്‍ കാന്തപുരം നടത്തിയ പ്രഭാഷണവും ആദ്യം തെറ്റായി റിപ്പോര്‍ട്ട് ചെയ്തത് മാധ്യമം ഓണ്‍ലൈന്‍ പോര്‍ട്ടലായിരുന്നു. സ്ത്രീക്ക് പ്രസവിക്കാന്‍ മാത്രമേ കഴിയൂ എന്ന മാധ്യമത്തിന്റെ റിപ്പോര്‍ട്ടാണ് പിന്നീട് മറ്റു മാധ്യമങ്ങള്‍ ഏറ്റുപിടിക്കുന്നത്.
ഇവ്വിധം സ്ത്രീ വിരോധിയായ, വിദേശ രാജ്യങ്ങളില്‍ ബഹിഷ്‌കരിക്കപ്പെട്ട, ഫാഷിസ്റ്റ് ആയ കാന്തപുരത്തെ പൊതു സമൂഹത്തിന് മുമ്പില്‍ അവതരിപ്പിക്കുകയായിരുന്നു മൗദൂദിസ്റ്റ് മീഡിയകള്‍ ഓരോ ഘട്ടത്തിലും. പൊതു മണ്ഡലത്തില്‍ ഈ വാര്‍ത്തകള്‍ കാന്തപുരത്തിന്നെതിരായ അക്രമണ പരമ്പരകള്‍ സൃഷ്ടിച്ചുവെന്നത് മറക്കാന്‍ കഴിയില്ല.
കാന്തപുരമെന്ന ലക്ഷണമൊത്ത അപരനെ സൃഷ്ടിക്കുകയായിരുന്നു മൗദൂദിസ്റ്റുകള്‍. ചില ലിബറല്‍ ബുദ്ധിജീവികളെങ്കിലും വിചാരിച്ചു, കാന്തപുരത്തിന്നെതിരായ തീവ്രനിലപാട് മൗദൂദിസ്റ്റുകളുടെ ലിബറല്‍ കാഴ്ചപ്പാടുകളാണെന്ന്. ഒരിക്കലുമല്ല, ഇത് മൗദൂദിസ്റ്റുകള്‍ അവരുടെ അടിസ്ഥാനാശയമായ സലഫിസത്തിന്ന് വേണ്ടി നടത്തുന്ന സ്വര്‍ഗമോഹം നിറഞ്ഞ അത്യുദാത്തമായ കര്‍മങ്ങളാണ്. ഇത്തരം കാര്യങ്ങളില്‍ മൗദൂദിസ്റ്റുകള്‍ അനുഭവിക്കുന്ന ആത്മീയ സന്തോഷത്തിന്റെ അളവ് തിട്ടപ്പെടുത്താന്‍ ഒരു ലിബറല്‍ ബുദ്ധിജീവിക്കുമാവില്ല.
ഇങ്ങനെ മാധ്യമങ്ങളിലൂടെ കൃത്യമായ ലക്ഷ്യങ്ങളോടെ കല്‍പ്പിത കഥകള്‍ മനഃപൂര്‍വം; നിരന്തരം നല്‍കുന്ന ഒരു വിഭാഗത്തിന്റെ സാമ്രാജ്യത്വ/ ഫാഷിസ്റ്റ്/ തീവ്രവാദ നിലപാടുകള്‍ എങ്ങനെയാണ് അര്‍ത്ഥവത്താവുക? സാംസ്‌കാരിക ഫാഷിസത്തിന്റെ പ്രചാരണ രീതികള്‍ ഉപയോഗിക്കുന്ന മൗദൂദിസ്റ്റുകളുടെ കൂടെ ദലിതുകള്‍ ചേര്‍ന്നാല്‍ അവരുടെ കൂടി ലക്ഷ്യങ്ങള്‍ ചിതറുകയല്ലേ ചെയ്യുന്നത്?
എറണാകുളത്ത് നടന്ന ഫാഷിസ്റ്റ് വിരുദ്ധ സംഗമത്തെപ്പോലും വഴിതെറ്റിക്കാന്‍ മൗദൂദിസ്റ്റ് പ്രചരണങ്ങള്‍ക്കായി. സമ്മേളനത്തിന്റെ ഒരു സെഷനില്‍ അധ്യക്ഷത വഹിച്ച ജോണ്‍സണ്‍ തന്റെ പ്രഭാഷണത്തില്‍ കാന്തപുരം എ പി അബൂബക്കര്‍ മുസ്‌ലിയാരെ വര്‍ഗീയ വാദിയായി അവതരിപ്പിച്ച് പ്രസംഗിച്ചു. ജോണ്‍സന്റെ പ്രസംഗത്തിലുണ്ടായ പരാമര്‍ശങ്ങളെത്തുടര്‍ന്ന് ആ സംഗമത്തിന്റെ മുന്‍നിര നേതാക്കളില്‍ ഒരാളായ ശഫീഖ് സുബൈദ ഹകീം വൈകാരികമായി പ്രതികരിച്ചു. താന്‍ മതരഹിതനാണെന്നും എന്നാന്‍ ജനിച്ചുവളര്‍ന്ന മതത്തെ അപമാനിക്കാന്‍ ഒരു ഇടതുപക്ഷ-ലിബറലുകളെയും അനുവദിക്കില്ല എന്നുമാണ് ശഫീഖ് തുറന്നടിച്ചത്.
കാന്തപുരത്തെ വെള്ളാപ്പള്ളി നടേശന്ന് നേരെ ആരോപിക്കപ്പെടുന്ന വര്‍ഗീയ രാഷ്ട്രീയത്തിന്റെ കൂടെ ചേര്‍ത്ത് പറഞ്ഞ ജോണ്‍സന്റെ ബോധമണ്ഡലം രൂപപ്പെടുന്നത് മൗദൂദിസ്റ്റ് മാധ്യമങ്ങളുടെ വായനയില്‍നിന്നാവണം. ഫാഷിസ്റ്റ് വിരുദ്ധ നിലപാടിനപ്പുറം മൗദൂദിസ്റ്റുകള്‍ക്ക് സലഫീ തീവ്രവാദ നിലപാടുകള്‍ ഉണ്ടെന്ന കാര്യം ലിബറല്‍ ബുദ്ധിജീവികള്‍ക്ക് തിരിച്ചറിയാനായില്ല. സാമ്രാജ്യത്വത്തിനോ ഫാഷിസത്തിനോ എതിരെ മൗദൂദിസ്റ്റുകള്‍ നിലപാടെടുത്തിട്ടുണ്ടെങ്കില്‍ അത് പൊതു സ്വീകാര്യതക്ക് വേണ്ടി മാത്രമാണ്. സത്യത്തില്‍ ആഗോള സലഫീ തീവ്രവാദത്തിന്റെ ഏറ്റവും സമര്‍ത്ഥമായ ഉപകരണമാണ് മൗദൂദിസ്റ്റ് മാധ്യമ സംവിധാനങ്ങള്‍. മതത്തിനകത്തെയോ പുറത്തെയോ എതിരാളികള്‍ക്ക് നേരെ ഫാഷിസ്റ്റ്/ സാമ്രാജ്യത്വ നയങ്ങള്‍ സ്വീകരിക്കാന്‍ അവര്‍ക്ക് ഉത്സാഹം പകരുന്നത് അകത്തളങ്ങളില്‍ പ്രവര്‍ത്തിക്കുന്ന സലഫീ/ മതരാഷ്ട്രവാദ മനോഗതിയുടെ മദോന്മത്തതയും അതില്‍നിന്ന് ഉടലെടുത്ത സുഖലോക സ്വര്‍ഗമോഹവും മാത്രമാണ്. സാമ്രാജ്യത്വത്തിനേ നിലനില്‍ക്കാന്‍ അര്‍ഹതയുള്ളൂ എന്ന് അവരും ഫാഷിസത്തിനേയുള്ളൂവെന്ന് അവരും വിശ്വസിക്കുന്നതുപോലെ മൗദൂദിസ്റ്റ്/ സലഫീ തീവ്രവാദികളും ഉറച്ചുവിശ്വസിക്കുന്നുണ്ട്. ആദ്യ രണ്ടു വിഭാഗങ്ങള്‍ക്ക് തികച്ചും ഭൗതികമായ ലക്ഷ്യങ്ങളാണുള്ളതെങ്കില്‍ മൗദൂദിസ്റ്റ്/ സലഫീ വിഭാഗത്തിനിത് അവരുടെ ഉള്ളില്‍ ആഴ്ന്നിറങ്ങിപ്പോയ സുഖലോക സ്വര്‍ഗ മോഹത്തിന്റെ ഭാഗമാണ് എന്നതാണ് വലിയ(അപകടകരമായ)ഒരേയൊരു വ്യത്യാസം.
ഇതോടുചേര്‍ത്ത് ചര്‍ച്ച ചെയ്യേണ്ടതാണ് ഇയ്യിടെ ഷാജഹാന്‍ മാടമ്പാട്ടുമായി ബന്ധപ്പെട്ടുണ്ടായ ഒരു വിവാദം. അദ്ദേഹം പൂര്‍വകാല സലഫീ സഹയാത്രികനാണെന്ന അദ്ദേഹത്തിന്റെ തന്നെ പ്രസ്താവനയെ പ്രശ്‌നവത്കരിച്ചുകൊണ്ടെഴുതിയ ഒരു ലേഖനം നാരദാന്യൂസില്‍ പ്രസിദ്ധീകരിച്ചിരുന്നു. സലഫീസ്വത്വം കുടഞ്ഞെറിയാന്‍ കഴിയാത്ത ഷാജഹാനെ അതില്‍ ചൂണ്ടിക്കാട്ടുകയും ചെയ്തിരുന്നു. ഈ ലേഖനം പിന്നീട് നാരദ ഒഴിവാക്കി. ലേഖകന്‍ വ്യാജനാണെന്നായിരുന്നു വാദം. ലേഖനം ലിബറലുകള്‍ക്കിടയിലെ സലഫീ സ്റ്റേറ്റിനെ കൃത്യമായി ചൂണ്ടിക്കാട്ടുന്നുവെന്നതാണ് ഇതിന്റെ കാരണമെന്ന് ബന്ധപ്പെട്ട ലേഖകന്‍ തന്നെ പിന്നീട് വിശദീകരിച്ചു.
നാരദയുടെ മേധാവി മാത്യു സാമുവലിന് നേരെ സലഫീ സ്വാധീനം ആരോപിക്കപ്പെട്ടു. സലഫീ സമ്മര്‍ദങ്ങള്‍ക്ക് മുന്നില്‍ അദ്ദേഹം നിസ്സഹായനായെന്നും വിമര്‍ശിക്കപ്പെട്ടു. മുഖ്യധാരാ മാധ്യമങ്ങളെയും മാധ്യമ മേധാവികളും എഴുത്തുകാരുമടക്കമുള്ള ലിബറല്‍ ബുദ്ധിജീവികളെയും സലഫിസം ഏതെല്ലാം നിലയില്‍ നിയന്ത്രിക്കുന്നുവെന്നതിന്റെ തെളിവാണിത്. സലഫിസത്തെ തൊട്ടാല്‍ അവര്‍ക്ക് മുന്‍തൂക്കമുള്ള ചില അറബ് രാജ്യങ്ങളില്‍ മലയാള മാധ്യമങ്ങള്‍ക്കും ബുദ്ധിജീവികള്‍ക്കും നില്‍ക്കക്കള്ളിയില്ലാതാവുമെന്നുള്ള മലയാളത്തിലെ സലഫീ മതപ്പോലീസിന്റെ ഭീഷണിയാണ് സലഫീ വിധേയത്വത്തിലേക്ക് മലയാള മാധ്യമരംഗത്തിന് പോലും തല കുനിക്കേണ്ടിവരുന്നത്. ഈ സ്വാധീനത്തെ കുടഞ്ഞെറിയാതെ ഇവര്‍ക്കെങ്ങനെ ഇതിന്റെതന്നെ ഏറ്റവും മൂര്‍ത്തവും മൂര്‍ച്ചയേറിയതുമായ ഇസ്‌ലാമിക് സ്റ്റേറ്റ് എന്ന ഭീകര പ്രതിനിധാനത്തെ മാറ്റിനിര്‍ത്താനാവും? സന്തോഷ് എച്ചിക്കാനത്തിന്റെ ഏറെ ചര്‍ച ചെയ്യപ്പെട്ട ‘ബിരിയാണി’ കഥക്ക് നേരെയുണ്ടായ ഇന്റലക്ച്വല്‍ ജിഹാദും കേരള ബുദ്ധിജീവികള്‍ക്കിടയിലെ ഐ എസ് സ്വാധീന മേഖലകളില്‍നിന്നുണ്ടായതാണ്. ‘മുസ്‌ലിം പ്രമാണിമാരെക്കുറിച്ചു മിണ്ടരുത്’ എന്നൊരു ഐ എസ് ആജ്ഞ ആ കഥക്ക് നേരെയുള്ള ആക്രമണങ്ങളില്‍ കാണാം. മൗദൂദിസ്റ്റുകള്‍ തന്നെയാണ് അതിന്റെയും പിന്നില്‍ ഏറെ പണിയെടുത്തത്. കഥയിലും കവിതയിലും സിനിമയിലുമൊക്കെ മുസ്‌ലിം പ്രമാണിമാരുടെ തെറ്റായ രീതികള്‍ക്കെതിരെ ഒന്നും പറഞ്ഞു കൂടെന്നും എന്നാല്‍ ഹിന്ദുസവര്‍ണന്മാരെ കുറിച്ച് തോന്നുന്നതെന്നും പറയാമെന്നുമുള്ള ധൈഷണിക ധാര്‍ഷ്ട്യം മലയാളത്തിലെ ഐ എസ് കോളനികള്‍ പറഞ്ഞുതരുന്നത്.
ഒരു കാര്യം കടന്നു പറയാന്‍ എന്നെ അനുവദിക്കണം; ലിബറലുകള്‍ക്കിടയിലെ ഇസ്‌ലാമിക് സ്റ്റേറ്റ് സ്വാധീനം അവര്‍ക്കിടയിലെ പ്രധാന മൗദൂദിസ്റ്റ് വിമര്‍ശകരെപ്പോലും പിടികൂടിയിട്ടുണ്ട്. അതെങ്ങനെയെന്ന് മറ്റൊരിക്കല്‍ പറയാം.
മലയാളീ ലിബറലുകള്‍ക്കിടയിലെ ഫാഷിസ്റ്റ്/ ഐ എസ് സ്വാധീനങ്ങള്‍ added by Risala Weekly on October 5, 2016
View all posts by Risala Weekly →
കേരളീയ ഉലമ മാറ്റത്തിന്റെ വഴിയടയാളങ്ങള്‍
മുസ്‍ലിം സ്വത്വ സംവാദങ്ങളിലെ കോളനീകരണവും അപകോളനീകരണവും
പാരമ്പര്യ നിഷേധം എങ്ങനെയാണ് ഭീകരതയിലേക്ക് വീഴുന്നത്?
പാശ്ചാത്യ ഇസ്‌ലാമും ഭയത്തിന്റെ പുതിയ ഭാവങ്ങളും
വയനാടന്‍ കാപ്പി അവേലത്തേക്ക് ചുരമിറങ്ങിത്തുടങ്ങിയത്
പ്രവേശന പരീക്ഷയ്ക്ക് 27നകം ഓണ്‍ലൈനായി അപേക്ഷിക്കണം
ഇ. അഹമ്മദിന്റെ മരണം ഉയര്‍ത്തുന്ന ചിന്തകള്‍
എടുത്തും കൊടുത്തുമാണ് പ്രകൃതി നിലനില്‍ക്കുന്നത്‌
പടനിലം ഹുസൈന്‍ മുസ്‌ലിയാര്‍ ഇളംകാറ്റുപോലെ ഒരു ജീവിതം
ഇന്ത്യന്‍ മിലിട്ടറി കോളേജ് പ്രവേശനത്തിന് അപേക്ഷിക്കാം
ട്രംപിനു മുന്നില്‍ തോറ്റുകൊടുക്കാത്ത ലോകം
സ്റ്റാറ്റിസ്റ്റിക്കല്‍ ഇന്‍സ്റ്റിറ്റ്യൂട്ടില്‍ സ്‌റ്റൈപ്പന്‍ഡോടെ പഠനം
കാണാപ്പുറം കവര്‍ സ്റ്റോറി തൊഴില്‍വഴികള്‍ വീടകം
© 2016, ↑ RISALA WEEKLY
Log in - Powered by Risala - Developed by Salbiz Infotech